Je Pierres de Chestoillon, chevaliers et chestelain doudit leu, fais savoir à touz ces qui verront et orront ces presantes lattres que je suis antrez en l’omaige dou noble baron mons. Jeham de Chalon, signour d’Arlay, et li ai promis tenir et garder feauté, luy et es suens, contre toutes genz, sauve la feauté de mon amé signour Othe, conte palatin de Bourgoigne et signour de Salins. Et est assavoir que je suis antrez en son homaige pour raison de XL livres d’estevenens, lesquex lidiz mes amés sires messires Jehans m’a donées en bons deniers nombrez, et les ay receues de luy et sont tornées en mon profit. En tesmoingnaige de ceste chose, j’ay mis mon seel pendant en ces presantes lettres. Données le dimange de Pasques flories, l’an mil CC octante et nuef.